Imtella' Novembru 11, 2020 - Aġġornata 11 Ta' Novembru, 2020 6:28pm Fil-Qorti kompliet il-kumpilazzjoni fil-każ ta' Yorgen Fenech. Is-seduta ta' tliet sigħat kienet iddominata minn battibekki legali bejn id-Difiża u l-Prosekuzzjoni. Quddiem il-Maġistrat Rachel Montebello kompliet il-kumpilazzjoni fil-każ ta' Yorgen Fenech, akkużat li kien il-moħħ wara l-qtil ta' Daphne Caruana Galizia. Fis-seduta tal-lum, l-Avukati ta' Yorgen Fenech insistew li nkiser id-dritt tal-klijent tagħhom għal smigħ xieraq. Il-Maġistrat Montebello qalet li qabel ma jinstemgħu iktar xhieda u jkompli l-każ, trid tiġi deċiża t-talba tal-avukati difensuri mill-Qorti Kostituzzjonali. Wieħed mill-avukati difensuri ta' Fenech qal li l-kwistjoni kienet dwar min ippreżenta rikors l-ewwel fil-bidu ta' dan ix-xahar, jekk hux id-difiża jew il-prosekuzzjoni. Dwar dan issejħet biex tixhed l-assistent reġistratur tal-qorti kriminali dwar meta ġie ppreżentat ir-rikors ta' Fenech fit-3 ta' Novembru. Qalet li hi ma jkollhiex il-ħin li fih ġie ippreżentat ir-rikors. Il-Maġistrat qalet li ma taqbilx li għandha tara min ippreżenta r-rikors tiegħu l-ewwel u kien f'dan il-ħin li l-avukat ta' Fenech talab lill-Qorti l-permess biex jirreferi l-kwistjoni għall-Prim Awla tal-Qorti Ċivili. Id-Deputat Avukat Ġenerali Philip Galea Farrugia, qal li t-talba tad-difiża hi frivola u li l-prosekuzzjoni m'għandha l-ebda oġġezzjoni għat-talba li jiġu priżervati l-provi ladarba hu fi dmirha li tressaq il-provi kollha. Il-Maġistrat Montebello qalet li qed tagħti ċans lid-difiża sat-13 ta' Novembru biex tippreżenta r-rikors tagħha.